ANC-hoë gevonnis vir moord, ontvoeringArgieffoto Musa Zondi, die ANC se streeksekretaris van KwaDukuza, het Donderdag in die Pietermaritzburg‑hooggeregshof sy lot gehoor nadat hy vroeër aan onder meer moord skuldig bevind is. Dít nadat hy en vyf medebeskuldigdes twee weke gelede deur regter Nkosinathi Chili aan ontvoering, aanranding en moord skuldig bevind is ná die moord op ŉ man in Kranskop in die KwaZulu-Natalse Middelande in 2015. Zondi sal effektief 25 jaar lank in die tronk deurbring – 14 hiervan is vir moord. Zondi, wat jare lank ŉ jeugaktivis in dié streek was, het bekendheid verwerf toe hy in Mei vanjaar as die ANC se streeksekretaris verkies is. Stanger en die Dolfynkus val onder KwaDukuza. ANC‑lede het die hooggeregshof die afgelope paar weke voor die vonnis volgepak maar ná onbehoorlike gedrag van sommige lede het die regter opdrag gegee dat net ŉ spesifieke aantal mense toegelaat sal word om die vonnisoplegging Donderdag by te woon. Lede van die Openbare Orde Polisie‑eenheid was buite die hof teenwoordig. Geen voorvalle is aangemeld nie. Die ANC se provinsiale woordvoerder was nie onmiddellik vir kommentaar beskikbaar nie.